Et ægtepar fra Hirtshals samt en kvinde fra Aarhus er tiltalt for at have drevet en række bordeller samt have holdt to kvinder fanget og udnyttet dem til prostitution. Retssagen imod de tre starter i dag. Det skriver DR Nordjylland. Ifølge anklageskriftet er i alt 14 kvinder og to mænd blevet udnyttet til prostitution i perioden januar 2008 til 2012. Derudover er de tiltalt for to tilfælde med menneskehandel. - Sagen handler som udgangspunkt om rufferi og menneskehandel, men der er også mindre forhold af røveri og vold, fortæller sagens anklager, Maja Fugl, til Ritzau. Af de mange bordeller, ligger fem i Nordjylland - i Frederikshavn, Løgstør, Farsø, Løkken og Fjerritslev. Ægteparret fra Hirtshals er henholdvis 45 og 34 år. De har siddet i varetægtsfængsel siden marts 2012 og risikerer flere års fængsel. Kvinden fra Aarhus er på fri fod. Retssagen foregår i Retten i Viborg. Der ventes først domsafsigelse i marts.
Tre personer, deraf to fra Hirtshals, skal i dag for retten i en stor sag om handel med to mennesker og rufferi.